Slovenska kronika, 9.9.2011


Naslov: Marijina romarska pot

Napoved za voditelja:

V Kozjanskem parku, ki letos praznuje 30-letnico ustanovitve, so se pred dvema letoma lotili projekta vzpostavitve Marijine romarske poti, ki predstavlja del mednarodne romarske poti, ki gre iz Poljske, preko Slovaške, Avstrije in Slovenije do Hrvaške. Projekt se zdaj zaključuje, saj so sinoči v Zagorju pri Lesičnem simbolno odprli slovenski del Marijine romarske poti in to z odprtjem obnovljene Lurške jame, ki je le dvesto metrov oddaljene od Marijine cerkve.

T- Iz Zagorja GORAN ROVAN /

X- Snemalec in montažer Jože Grajžl /

Kozjanski park je bil nosilec projekta vzpostavitve Marijine romarske poti v Sloveniji in na Hrvaškem. Po dveh letih se ta zdaj zaključuje.

T- TATJANA ZALOKAR /

X- vodja projekta Marijina romarska pot /

»V Sloveniji je Marijina romarska pot dolga cirka 400 km, opremili in označili smo jo z označevalnimi tablami, informacijskimi tablami in počivališči. Sama pot povezuje 30 Marijinih cerkva, od katerih so tudi najpomembnejše točke tukaj v Kozjanskem parku.«

Te točke so Svete gore nad Bistrico ob Sotli, Stare gore nad Podsredo in Zagorje pri Lesičnem, kjer so zdaj uredili tudi naravni spodmol Lurško jamo, ki je dolga leta služila kot divje smetišče, pred osmimi leti pa so se krajani odločili, da jo očistijo.

T- DANIJEL ZALOKAR /

X- predsednik KS in Kulturnega društva Zagorje /

»No, potem pa se je vsako leto nekaj dogajalo, malce so se urejale poti. Občina je dala izdelat projekt ureditve, na koncu pa je k projektu pristopil tudi Kozjanski park, ki je potem letos celostno uredil to jamo.«

Eden od ciljev projekta je bil, da se z razvojem in promocijo romarskega turizma postavi manj znane kraje na turističen zemljevid. Zato so izdali več publikacij.

T- NINA LOJEN /

X- Kozjanski park /

»V okviru projekta smo izdali romarsko knjižico v štirih jezikih, potem zloženko o Marijini romarski poti, žige, ki se zbirajo v romarski knjižici, potem zemljevid, tri različne zemljevide, pač ker je trasa zelo velika in pa razglednice, deset različnih razglednic.«

Dokončujejo še Romarski vodnik, ki ga bodo predstavili ob mednarodnem dnevu turizma, izdelavo spletne strani in multimedijskega cd-ja, tako da bo Marijina romarska pot resnično lahko zaživela. 

